A Bizottság 170/2002/EK rendelete

(2002. január 30.)

egyes mezőgazdasági termékek tekintetében Franciaország tengerentúli megyéi (Poseidom), az Azori-szigetek és Madeira (Poseima), valamint a Kanári-szigetek (Poseican) javára egyedi intézkedések bevezetéséről szóló 1452/2001/EK, 1453/2001/EK és 1454/2001/EK tanácsi rendeletben előírt marha- és borjúhúsra vonatkozó jövedelemtámogatási rendszerek alkalmazása részletes szabályainak megállapításáról, valamint a 2912/95/EK rendelet hatályon kívül helyezéséről

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az egyes mezőgazdasági termékek tekintetében Franciaország tengerentúli megyéinek javára egyedi intézkedések bevezetéséről és a 72/462/EGK irányelv módosításáról, valamint az 525/77/EGK és 3763/91/EGK (Poseidom) rendeletek hatályon kívül helyezéséről szóló, 2001. június 28-i 1452/2001/EK tanácsi rendeletre [1] és különösen annak 9. cikke (4) bekezdésére,

tekintettel az egyes mezőgazdasági termékek tekintetében az Azori-szigetekre és Madeira javára egyedi intézkedések bevezetéséről és az 1600/92/EGK rendelet (Poseima) hatályon kívül helyezéséről szóló, 2001. június 28-i 1453/2001/EK tanácsi rendeletre [2] és különösen annak 13. cikke (6) bekezdésére és 22. cikke (6) bekezdésére,

tekintettel az egyes mezőgazdasági termékek tekintetében a Kanári-szigetek javára egyedi intézkedések bevezetéséről és az 1601/92/EGK rendelet (Poseican) hatályon kívül helyezéséről szóló, 2001. június 28-i 1454/2001/EK tanácsi rendeletre [3] és különösen annak 5. cikke (6) bekezdésére,

mivel:

(1) Az 1452/2001/EK rendelet egyedi intézkedéseket határoz meg az állattenyésztés elősegítésére Franciaország tengerentúli megyéiben. Különösen e rendelet 9. cikke (1) bekezdésének a) és b) pontja határozza meg a legutóbb a 2345/2001/EK bizottsági rendelettel [4] módosított, 1254/1999/EK tanácsi rendelet [5] 6. cikkében meghatározott, az anyatehenek tartásáért járó jövedelemtámogatás pótlékát és az említett rendelet 11. cikkében meghatározott, a marha- és borjúhústermelőknek fizetendő vágási támogatás pótlékát. Az alap és a kiegészítő jövedelemtámogatásokat minden évben 10000 hím szarvasmarhaféle, 35000 anyatehén, illetve 20000 levágott állat mértékéig nyújtják. A következő részletes végrehajtási szabályokat az 1254/1999/EK rendelet 9. cikkének (4) bekezdésével összhangban kell elfogadni. A különleges jövedelemtámogatás esetében az 1254/1999/EK rendelet 4. cikkében meghatározott regionális felső határ alatt az első korcsoportba tartozó hím állatok számát, amelyekre különleges jövedelemtámogatást nyújtottak Franciaország tengerentúli megyéiben 1994-re, be kell fagyasztani, és a támogatásokat korcsoportonként, naptári évenként és gazdaságonként egy 90 állatot jelentő határ alatt kell nyújtani. Az anyatehén-jövedelemtámogatás esetében egyedi tartalékot kell létrehozni a tengerentúli megyékre, amelynek nagyságát az anyatehénre vonatkozó 35000-es felső határ és az 1994-re nyújtott jövedelemtámogatások száma alapján állapítják meg. Vágási támogatás esetében a legutóbb a 2088/2001/EK rendelettel [6] módosított 2342/1999/EK bizottsági rendelet [7] 38. cikkének (1) bekezdésében meghatározott felső határt be kell fagyasztani az állatok azon számánál, amelyre 2000-re vágási támogatást nyújtottak.

(2) Az 1453/2001/EK rendelet egyedi intézkedéseket határoz meg az állattenyésztés elősegítésére az Azori-szigeteken és Madeirán. Madeirára különösen az 1453/2001/EK rendelet 13. cikkének (2) és (3) bekezdése határozza meg az 1254/1999/EK rendelet 11. cikkében meghatározott, a termelőknek minden helyileg hizlalt, levágott állatért fizetendő vágási támogatás pótlékát legfeljebb 2500 levágott állatig és az 1453/2001/EK rendelet 6. cikkében meghatározott, az anyatehenek tartásáért járó, a marha- és borjútermelőknek fizetendő jövedelemtámogatás pótlékát. Valamennyi alap-jövedelemtámogatást és a 13. cikk (3) bekezdésében említett jövedelemtámogatás-pótlékot minden évben legfeljebb 2000 hím szarvasmarhaféle, 1000 anyatehén és 6000 levágott állat mértékéig nyújtják. Az 1453/2001/EK rendelet 13. cikkének (6) bekezdésével összhangban további részletes végrehajtási szabályokat kell elfogadni. A különleges jövedelemtámogatás esetében az 1254/1999/EK 4. cikkében meghatározott regionális felső határ alatt az első korcsoportba tartozó hím állatok számát, amelyekre különleges jövedelemtámogatást nyújtottak Madeirán 2000-re, be kell fagyasztani, és a jövedelemtámogatásokat korcsoportonként, naptári évenként és gazdaságonként 90 állatot jelentő határon belül kell nyújtani. Az anyatehén-jövedelemtámogatás esetében egyedi tartalékot kell létrehozni Madeirára nézve, amelynek nagyságát az anyatehénre vonatkozó 1000-es felső határ és a 2000-re nyújtott jövedelemtámogatások száma alapján állapítják meg. Vágási támogatás esetében a 2342/1999/EK bizottsági rendelet 38. cikkének (1) bekezdésében meghatározott felső határt be kell fagyasztani az állatok azon számánál, amelyre 2000-re vágási támogatást nyújtottak.

(3) Az 1453/2001/EK rendelet 22. cikkének (2) és (3) bekezdése az Azori-szigetekre meghatározza az 1254/1999/EK rendelet 11. cikkében meghatározott, a termelőknek minden levágott állatért fizetendő vágási támogatás pótlékát és az 1453/2001/EK rendelet 6. cikkében meghatározott, az anyatehenek tartásáért járó, a marha - és borjútermelőknek fizetendő jövedelemtámogatás pótlékát. Az alap és kiegészítő jövedelemtámogatásokat minden évben legfeljebb 40000 hím szarvasmarhaféle és 33000 levágott állat mértékéig nyújtják. Az 1453/2001/EK rendelet 22. cikkének (6) bekezdésével összhangban további részletes végrehajtási szabályokat kell elfogadni. A különleges jövedelemtámogatás esetében az 1254/1999/EK 4. cikkében meghatározott regionális felső határ alatt az első korcsoportba tartozó hím állatok számát, amelyekre különleges jövedelemtámogatást nyújtottak az Azori-szigetekre 2000-re, be kell fagyasztani. Vágási támogatás esetében a 2342/1999/EK bizottsági rendelet 38. cikkének (1) bekezdésében meghatározott felső határt be kell fagyasztani az állatok azon számánál, amelyre 2000-re vágási jövedelemtámogatást nyújtottak.

(4) Az 1453/2001/EK rendelet 22. cikkének (9) bekezdése támogatást vezet be az Azori-szigeteken világra jött fiatal hím szarvasmarhaféléknek a Közösség más régióiban történő értékesítésére. Részletes szabályokat kell megállapítani a támogatás végrehajtására.

(5) Az 1454/2001/EK rendelet egyedi intézkedéseket határoz meg az állattenyésztés elősegítésére a Kanári-szigeteken. Különösen az 1454/2001/EK rendelet 5. cikkének (2) és (3) bekezdése határozza meg a termelőknek minden levágott állatért fizetendő, az 1254/1999/EK rendelet 11. cikkében meghatározott vágási támogatás pótlékát és az ezen rendelet 6. cikkében meghatározott, az anyatehenek tartásáért járó jövedelemtámogatás pótlékát. Az alap és kiegészítő jövedelemtámogatásokat minden évben legfeljebb 10000 hím szarvasmarhaféle, 5000 anyatehén, illetve 15000 levágott állat mértékig nyújtják. Ezen rendelet 5. cikkének (6) bekezdésével összhangban további részletes végrehajtási szabályokat kell elfogadni. A különleges jövedelemtámogatás esetében az 1254/1999/EK rendelet 4. cikkében meghatározott regionális felső határ alatt az első korcsoportba tartozó hím állatok számát, amelyekre különleges jövedelemtámogatást nyújtottak a Kanári-szigeteken 2000-re, be kell fagyasztani. Az anyatehén-jövedelemtámogatás esetében egyedi tartalékot kell létrehozni a Kanári-szigetekre, amelynek nagyságát az anyatehénre vonatkozó 5000-es felső határ és a 2000-re nyújtott jövedelemtámogatások száma alapján állapítják meg. Vágási támogatás esetében a 2342/1999/EK rendelet 38. cikkének (1) bekezdésében meghatározott felső határt be kell fagyasztani az állatok azon számánál, amelyre 2000-re vágási jövedelemtámogatást nyújtottak.

(6) Az érintett tagállamok bejelentették a Bizottságnak azon állatok számát, amelyekre különleges jövedelemtámogatást nyújtottak 1994-ben Franciaország tengerentúli megyéiben (1669) és 2000-ben Madeirán (886), az Azori-szigeteken (27744) és a Kanári-szigeteken (2133), az anyatehén jövedelemtámogatások számát, amelyeket 1994-ben Franciaország tengerentúli megyéiben (21149) és 2000-ben Madeirán (0) és a Kanári-szigeteken (1279) nyújtottak, és azon állatok számát, amelyekre vágási támogatást nyújtottak 2000-re Franciaország tengerentúli megyéiben (3727), Madeirán (1678), az Azori-szigeteken (10318) és a Kanári-szigeteken (1696).

(7) Kizárólag az ilyen termelőknek szánják azokat a részleges felső határokat, amelyek különleges jövedelemtámogatás esetén Franciaország, Portugália és Spanyolország regionális felső határaiba, és Franciaország tengerentúli megyéiben, az Azori-szigeteken és Madeirán, és a Kanári-szigeteken a termelőknek a referenciaévre fizetett jövedelemtámogatások számán alapulnak. Kizárólag ilyen termelőknek szánják azokat a részleges felső határokat, amelyek az anyatehén jövedelemtámogatás esetén az említett tagállamok nemzeti felső határaiba tartoznak, és Franciaország tengerentúli megyéiben, Madeirán és a Kanári-szigeteken lévő termelőknek a referenciaévre fizetett jövedelemtámogatások számán alapulnak. A támogatható állatok maradék számát az 1452/2001/EK, 1453/2001/EK és 1454/2001/EK rendeletek által e régiókra bevezetett anyatehén jövedelemtámogatásra és különleges jövedelemtámogatásra vonatkozó egyedi határok erejéig hozzá kell adni azokhoz, amelyek a legutóbb az 1455/2001/EK rendelettel [8] módosított 1254/1999/EK rendelet I. és II. mellékletében vannak meghatározva.

(8) Kizárólag az ilyen termelőknek szánják azokat a részleges felső határokat, amelyek a vágási támogatások esetében Franciaország, Portugália és Spanyolország nemzeti felső határaiba tartoznak, és Franciaország tengerentúli megyéiben, az Azori-szigeteken és Madeirán, és a Kanári-szigeteken lévő termelőknek a referenciaévre fizetett támogatások számán alapulnak. A támogatható állatok maradék számát az 1452/2001/EK, 1453/2001/EK és 1454/2001/EK rendeletek által e régiókra bevezetett vágási támogatásra vonatkozó egyedi határok erejéig hozzá kell adni azokhoz, amelyek a 2342/1999/EK rendelet III. mellékletében vannak meghatározva.

(9) A jogi átláthatóság érdekében a 2912/95/EK bizottsági rendeletet [9] hatályon kívül kell helyezni.

(10) Annak érdekében, hogy az 1452/2001/EK, 1453/2001/EK és 1454/2001/EK rendeleteket haladéktalanul alkalmazni lehessen, elengedhetetlen, hogy ez a rendelet a lehető legkorábbi időpontban hatályba lépjen.

(11) Annak érdekében, hogy az 1254/1999/EK rendelet által 2002-re bevezetett jövedelemtámogatási-rendszer alkalmazási időszakának kezdetével való összhangot biztosítani lehessen, ezt a rendeletet 2002. január 1-jétől kell alkalmazni.

(12) Az e rendeletben előírt rendelkezések összhangban vannak a Marha- és Borjúhúspiaci Irányítóbizottság véleményével,

ELFOGADTA EZT A RENDELETET:

1. cikk

(1) A különleges jövedelemtámogatás nyújtásának céljából az 1254/1999/EK rendelet 4. cikkében meghatározott korcsoportonkénti, naptári évenkénti és gazdaságonkénti 90 állatot jelentő határt Franciaország tengerentúli megyéiben, Madeirán és a Kanári-szigeteken kell alkalmazni.

(2) Az 1254/1999/EK rendelet 4. cikkének (4) bekezdésében a különleges jövedelemtámogatásra meghatározott és az említett rendelet I. mellékletében meghatározott regionális felső határokon belül a legtávolabbi régiókra meghatározott részleges felső határok a következők:

Franciaország tengerentúli megyéi: | 1669 |

Madeira: | 886 |

Azori-szigetek: | 27744 |

Kanári-szigetek | 2133 |

(3) Az anyatehén-jövedelemtámogatás esetében az érintett tagállamok hatóságai elfogadják azokat a rendelkezéseket, amelyek szükségesek ahhoz, hogy, amennyiben szükséges, biztosítsák a termelők jogait, akiknek jövedelemtámogatást ítéltek meg az 1254/1999/EK rendelet 6. cikke alapján. A Bizottságot a lehető legkorábbi időpontban értesítik a megtett intézkedésekről. A nyújtott jövedelemtámogatások összegét az 1254/1999/EK rendelet 7. cikkének (2) bekezdésében megállapított nemzeti felső határokba foglalt és kizárólag Franciaország tengerentúli megyéiben, Madeirán és a Kanári-szigeteken lévő termelőknek szánt egyedi részleges felső határokba kell belefoglalni.

A hatáskörrel rendelkező hatóságok különleges szabályokat állapíthatnak meg e jövedelemtámogatási jogok elosztására vagy újraelosztására. Ezeket a szabályokat végrehajtásukat megelőzően megfontolásra benyújtják a Bizottságnak.

(4) Az 1452/2001/EK rendelet 9. cikke (4) bekezdésének b) pontjának második francia bekezdésében említett anyatehén-jövedelemtámogatási jogok egyedi tartaléka 35000 jogosultságot tartalmaz.

(5) Az 1453/2001/EK rendelet 13. cikke (6) bekezdésének b) pontjának második francia bekezdésében említett anyatehén-jövedelemtámogatási jogok egyedi tartaléka 1000 jogosultságot tartalmaz.

(6) Az 1454/2001/EK rendelet 5. cikke (6) bekezdésének b) pontjának második francia bekezdésében említett anyatehén-jövedelemtámogatási jogok egyedi tartaléka 5000 jogosultságot tartalmaz.

(7) Az 1254/1999/EK rendelet 11. cikkének (3) bekezdésében a vágási támogatásra meghatározott és a 2342/1999/EK rendelet III. mellékletében meghatározott nemzeti felső határon belül a legtávolabbi régiókra meghatározott részleges felső határok a következők:

Franciaország tengerentúli megyéi: | 3727 |

Madeira: | 1678 |

Azori-szigetek: | 10318 |

Kanári-szigetek: | 1696 |

(8) Az 1254/1999/EK rendeletben megállapított szabályok alapján a termelő egy kérelmen belül igényelheti az alap jövedelemtámogatásokat és az anyatehén-jövedelemtámogatás, valamint a vágási támogatás pótlékát.

(9) Az 1453/2001/EK rendelet 22. cikkének (9) bekezdésében említett támogatási kérelmeket az a termelő nyújtja be, amely legutoljára felelős a szállítást megelőző kötelező időszakban az állatok tartásáért. A kérelmek különösen a következőket tartalmazzák:

- az állat azonosítási száma,

- a feladó nyilatkozata, amely feltünteti az állat rendeltetési helyét.

(10) Az érintett tagállamok hatóságai, ha szükséges, további szabályokat fogadhatnak el az e cikkben említett pótlékok nyújtása céljából. Ezt követően tájékoztatják a Bizottságot ezen intézkedésekről.

Az említett hatóságok továbbá legkésőbb minden év július 31-ig az azt megelőző naptári évre vonatkozóan értesítik a Bizottságot azon állatok számáról, amelyekre alap jövedelemtámogatást, az anyatehén-jövedelemtámogatás, illetve a vágási támogatás pótlékát igényelték és nyújtották. Ezen időpont előtt bejelentik azon állatok számát is, amelyekre az 1453/2001/EK rendelet 22. cikkének (9) bekezdésében említett támogatást igényelték és nyújtották.

2. cikk

A 2912/95/EK rendelet hatályát veszti.

3. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ezt a rendeletet 2002. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. január 30-án.

a Bizottság részéről

Franz Fischler

a Bizottság tagja

[1] HL L 198., 2001.7.21., 11. o.

[2] HL L 198., 2001.7.21., 26. o.

[3] HL L 198., 2001.7.21., 45. o.

[4] HL L 315., 2001.12.1., 29. o.

[5] HL L 160., 1999.6.26., 21. o.

[6] HL L 282., 2001.10.26., 39. o.

[7] HL L 281., 1999.11.4., 30. o.

[8] HL L 198., 2001.7.21., 58. o.

[9] HL L 305., 1995.12.19., 17. o.

--------------------------------------------------